CELEX: 32019D1972
Language: lt
Date: 2019-11-26 00:00:00
Title: Komisijos įgyvendinimo sprendimas (ES) 2019/1972 2019 m. lapkričio 26 d. kuriuo iš dalies keičiamas Įgyvendinimo sprendimas 2013/764/ES dėl gyvūnų sveikatos kontrolės priemonių, susijusių su klasikiniu kiaulių maru tam tikrose valstybėse narėse (pranešta dokumentu Nr. C(2019) 8396) (Tekstas svarbus EEE)

28.11.2019   
               
               
                  LT
               
               
                  Europos Sąjungos oficialusis leidinys
               
               
                  L 307/56
               
            
         KOMISIJOS ĮGYVENDINIMO SPRENDIMAS (ES) 2019/1972
         2019 m. lapkričio 26 d.
         kuriuo iš dalies keičiamas Įgyvendinimo sprendimas 2013/764/ES dėl gyvūnų sveikatos kontrolės priemonių, susijusių su klasikiniu kiaulių maru tam tikrose valstybėse narėse
         (pranešta dokumentu Nr. C(2019) 8396)
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 1989 m. gruodžio 11 d. Tarybos direktyvą 89/662/EEB dėl veterinarinių patikrinimų, taikomų Bendrijos vidaus prekyboje, siekiant sukurti vidaus rinką (1), ypač į jos 9 straipsnio 4 dalį,
         atsižvelgdama į 1990 m. birželio 26 d. Tarybos direktyvą 90/425/EEB dėl Sąjungos vidaus prekyboje tam tikrais gyvūnais ir produktais taikomų veterinarinių patikrinimų, siekiant užbaigti vidaus rinkos kūrimą (2), ypač į jos 10 straipsnio 4 dalį,
         kadangi:
         
                     (1)
                  
                  
                     Komisijos įgyvendinimo sprendimu 2013/764/ES (3) nustatytos gyvūnų sveikatos kontrolės priemonės, susijusios su klasikiniu kiaulių maru tam tikrose valstybėse narėse. Tarp tų priemonių yra draudimas išvežti naminių kiaulių ir kiaulių produktų siuntas iš tam tikrų teritorijų. Tame įgyvendinimo sprendime nustatytos gyvūnų sveikatos kontrolės priemonės taikomos kartu su nustatytosiomis Tarybos direktyvoje 2001/89/EB (4) ir jomis siekiama kovoti su klasikinio kiaulių maro plitimu, ypač Sąjungos lygmeniu;
                  
               
                     (2)
                  
                  
                     Įgyvendinimo sprendime 2013/764/ES taip pat nustatytos nukrypti nuo draudimo išvežti gyvas kiaules iš tam tikrų teritorijų, jei laikomasi tam tikrų sąlygų, leidžiančios nuostatos;
                  
               
                     (3)
                  
                  
                     Įgyvendinimo sprendime 2013/764/ES nustatytų priemonių taikymo laikotarpis turėtų būti nustatytas atsižvelgiant į klasikinio kiaulių maro epidemiologiją ir Įgyvendinimo sprendimo 2013/764/ES priede išvardytų valstybių narių su Sąjungos teisės aktais taikomų gyvūnų sveikatos priemonių veiksmingumą. Todėl, atsižvelgiant į esamą epizootinę padėtį Sąjungoje ir kaimyninėse trečiosiose šalyse ir į pastangas, reikalingas kovoti su šia liga, kartu nenustatant nereikalingų prekybos apribojimų, Įgyvendinimo sprendimo 2013/764/ES taikymo laikotarpis turėtų būti pratęstas;
                  
               
                     (4)
                  
                  
                     kadangi dėl dabartinės klasikinio kiaulių maro epidemijos svarbu užtikrinti kovos su šia liga priemonių tęstinumą Sąjungos lygmeniu, pratęsiant Įgyvendinimo sprendimo 2013/764/ES taikymo laikotarpį turėtų būti atsižvelgiama į tai, kad Europos Parlamento ir Tarybos reglamentas (ES) 2016/429 (5), kuriame nustatytos apsaugos priemonės gyvūnų ligų atveju, taikomas nuo 2021 m. balandžio 21 d.;
                  
               
                     (5)
                  
                  
                     be to, atsižvelgiant į Kroatijoje pagal Direktyvą 2001/89/EB taikomų bendrų priemonių veiksmingumą, į Augalų, gyvūnų, maisto ir pašarų nuolatiniam komitetui pristatytą priežiūrą ir priemones, visos į Įgyvendinimo sprendimo 2013/764/ES priedą įtrauktos Kroatijos teritorijos dalys dabar turėtų būti iš to priedo išbrauktos, atsižvelgiant į palankią epizootinę šios ligos padėtį toje valstybėje narėje;
                  
               
                     (6)
                  
                  
                     šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ SPRENDIMĄ:
         
            1 StraipsnisĮgyvendinimo sprendimas 2013/764/ES iš dalies keičiamas taip:10 straipsnyje data „2019 m. gruodžio 31 d.“ pakeičiama data „2021 m. balandžio 21 d.“
         
         
            2 Straipsnis
            Įgyvendinimo sprendimo 2013/764/ES priedo 2 punktas išbraukiamas.
         
         
            3 Straipsnis
            Šis sprendimas skirtas valstybėms narėms.
         
         
            Priimta Briuselyje 2019 m. lapkričio 26 d.
            
               
                  Komisijos vardu
               
               Vytenis ANDRIUKAITIS
               
                  Komisijos narys
               
            
         
         
            (1)  OL L 395, 1989 12 30, p. 13.
         
            (2)  OL L 224, 1990 8 18, p. 29.
         
            (3)  2013 m. gruodžio 13 d. Komisijos įgyvendinimo sprendimas 2013/764/ES dėl gyvūnų sveikatos kontrolės priemonių, susijusių su klasikiniu kiaulių maru tam tikrose valstybėse narėse (OL L 338, 2013 12 17, p. 102).
         
            (4)  2001 m. spalio 23 d. Tarybos direktyva 2001/89/EB dėl Bendrijos klasikinio kiaulių maro kontrolės priemonių (OL L 316, 2001 12 1, p. 5).
         
            (5)  2016 m. kovo 9 d. Europos Parlamento ir Tarybos reglamentas (ES) 2016/429 dėl užkrečiamųjų gyvūnų ligų, kuriuo iš dalies keičiami ir panaikinami tam tikri gyvūnų sveikatos srities aktai („Gyvūnų sveikatos teisės aktas“) (OL L 84, 2016 3 31, p. 1).